Den sandsynlige dødsårsag er kvælning. Men det er og bliver et bud på en forklaring. Sådan lød det, da fjerde dag i retssagen om Mia Skadhauge Stevns død nåede til vidneafhøringen af en retsmediciner. Asser Hedegård Thomsen arbejder til dagligt på Aarhus Universitet og har som sit speciale at dokumentere skader på både levende og døde mennesker. Han var med, da legemsdele af den 22-årige kvinde blev fundet i et skovområde ved Dronninglund Storskov. Ved obduktionen af Mia Skadhauge Stevn blev der ikke angivet en dødsårsag. Det skyldes ligets tilstand ved fundet. Retsmedicineren registrerede dog kvælning som dødsårsag i dødsattesten. - Der må man gerne skrive det, man finder mest sandsynlig, lød Asser H. Thomsens forklaring. Der har ikke dog været tilstrækkelige fakta til at indføre det i obduktionserklæringen ud fra en samlet betragtning. Undsiger tiltaltes forklaring Den 37-årige har ellers forklaret, at han efter et fald kunne se et mærke på Mia Skadhauge Stevns' hals, som stammede fra hendes taskes rem. Altså at hun afgik ved døden som følge af et uheld. Den forklaring kunne retsmedicineren ikke få til at stemme med de relativt langvarige symptomer, der normalt kendetegner død ved kvælning. Han kan ikke forstå, at remmen kan sidde fast på den måde, tiltalte har forklaret. - Jeg kan ikke få det til at hænge sammen. Jeg synes ikke at det giver mening, sagde retsmedicineren i retten og fortsatte senere: - Jeg synes ikke, at tidsforløbet passer med det, vi får beskrevet her, med en dødelig kvælningstilstand, sagde han. Så selv i det tilfælde, at hun var udsat for kvælning i sin taskerem, ville det kræve længere tid at dø af det?, spurgte anklageren Asser H. Thomsen i sin vidneafhøring. - Så ville jeg tænke, at det var beskrevet på en helt anden måde. Hvor hun ligger og hiver efter vejret, det jeg beskrev før med en vejrtrækningsfase og en krampefase, lød forklaringen fra retsmedicineren. Retsmedicineren blev også inden sagen spurgt ind til, om Mia Skadhauge Stevn kunne være død af de skader, som den 37-årige har beskrevet i retten. - Ud fra beskrivelsen af tasken vurderes denne forklaring at være så usandsynlig, at den ud fra vores bedste vurdering kan udelukkes, lød det i svaret til anklagemyndigheden fra retsmedicineren. Brystplastre matchede I retten forklarede retsmedicineren også om fundet af Mia Skadhauge Stevn. Det var en lang og minutiøs forklaring, da liget blev fundet i to grave. Detaljerne var af en sådan grad, så tilhørerne i retten blev advaret imod dem på forhånd. Imens sad tiltalte iklædt en sort t-shirt og kiggede ned med armene på bordet. Tidligere havde en hundefører og en sportekniker fortalt, hvordan man kom på sporet af den dræbte kvinde i det nordjyske skovområde. De første fund blev gjort fire dage efter Mie Skadhauge Stevns' forsvinden, hvor man fandt en hårelastik og hendes nøgler. Også to såkaldte brystplastre, der blev fundet i Hammer Bakker, og to såkaldte bagpapirer til brystplastre, som var sikret fra Mia Skadhauge Stevns lejlighed, blev sammenlignet for et match. - Resultatet af den her undersøgelse er, at vi har givet indicium på, at de her to brystplastre passer til bagpapirerne, sagde den sportekniker fra politiets efterforskningsenhed NSK, der var indkaldt som vidne. Sagen genoptages tirsdag, hvor der er flere vidneafhøringer fra klokken 9. Blandt andet skal flere vidner, som forsvarer Mette Grith Stage har protesteret imod, udspørges. Det gælder blandt andre den drabstiltaltes ekskæreste og tidligere venner. Du kan læse mere om retssagens fjerde retsmøde i denne artikel.

Referat:
Sagen mod en 37-årig mand, der er tiltalt for at have voldtaget, dræbt og parteret den 22-årige kvinde, er fortsat på fjerde dag.